Pročko, Jozef, poslanec NR SR (2024-05-21):
Milé kolegyne, milí kolegovia, problematika medveďa na Slovensku je veľká, dokonca by som povedal, že až naliehavo nutná riešiť. Táto problematika ale nevznikla za predchádzajúcej vlády ani za tejto vlády, je to dlhodobá obrovská problémová záležitosť, ktorá vznikla pred rokmi, kedy sa do revírov dostali ľudia, ktorí si pomýlili našu prírodu so súkromným majetkom, kedy naozaj sa začalo diať niečo, čo nemá obdobu v normálnom štáte, ktorý vie, ako má spravovať divú prírodu. Poľovné revíry začali alebo išli do rúk ľudí... ľudia, ktorí nemajú s láskou k prírode nič spoločné. Revíry získali ľudia, ktorí v týchto revíroch začali nevídaným spôsobom zver prikrmovať. A keďže od svojich šiestich rokov som vyrastal a vyrastám v prostredí poľovníckom, vyrastal som v prostredí, kde ako šesťročný som dral diviaka a naozaj sme chodievali aj do revíru a posledných 25 rokov, odkedy som poľovníkom a mám, mal som teda, žiaľbohu, už nám uhynul jazvečík, mal som psíka, ktorý bol poľovne upotrebiteľný, tak som bol každý jeden deň v lese. Každý jeden deň v lese. A to, čo vidíme v lesoch, nie je príčina dneska, ale zver je premnožená. A idem to znova zopakovať. Pred rokmi začali ľudia, ktorí získali revíry zvláštnym spôsobom, zver prikrmovať. A aká ich bola filozofia? No jednoducho musím si tú zver, ktorú mám, udržať vo svojom revíre. A čím viacej mám holej zveri, to znamená že samičky, tak tým viac mi príde trofejí do môjho revíru. Sú revíry, v ktorých je namiesto tristo danielov tritisíc danielov. Sú revíry, kde diviačia zver je premnožená desaťnásobne. Ale toto, čo sa deje, je všade na Slovensku. My máme premnoženú diviačiu zver, raticovú zver a naozaj sa zvýšila aj natalita medveďov. Kedysi mal medveď jedno-dve mladé, teraz má medvedica štyri bez problémov. A idem sa vrátiť k tej problematike, o ktorej hovorím, my kŕmime divé zvieratá. My sme spravili zo Slovenska jedno veľké, jeden veľký chliev, v ktorom kŕmime divé zvieratá. Jelene aj diviačia zver dokonca, teda nieže dokonca, a medvede majú dostatok potravy. Všade sú polia, všade je množstvo jadrového krmiva prírodného, všade máme naozaj lúky, pasienky, zver má čo jesť. Toto je najväčší problém medveďov. Prestaňme kŕmiť divú zver akýmkoľvek spôsobom. Vnadiská? Prikrmovanie? To je len naozaj zámer niektorých, niektorých ľudí, ktorí si chcú, ktorí si chcú tú zver na svojom, v svojom revíri udržať. A viem to z vlastnej skúsenosti, už som to dnes hovoril. Za mojou chalupou 200 metrov vysypaná aj v tomto období vlečka chleba, chlieb z pekárne doviezli a vysypali ho tam. V tomto období, keď zver má čo jesť. Na Poľane sme sa boli pozrieť pred dva a pol rokmi, no tak tam bolo pri tej búdke, kde fotia všetci, tak tam boli nahádzané, nahádzané zvyšky ovce, ktoré uhynuli, a aby tam toho medveďa prilákali. Toto je najväčší problém. A ten problém súvisí ešte s jednou vecou, a to je to, že tá premnožená zver robí obrovské škody, obrovské škody poľnohospodárom. My sme sa stretli s vinármi zo Záhoria, my sme sa stretli s poľnohospodármi zo stredného Slovenska, ktorým táto zver robí obrovské škody. Tento problém nie je len problém medveďov, pretože naozaj aj medvede sa vďaka tomu, že kŕmime všetko, čo sa len dá v prírode, sa zvýšil ich počet. Ale keď tu ideme rozprávať o tom, že dáme priestor poľovníkom na to, aby mohli strieľať medvede, zase vám poviem, ja poznám poľovníkov, áno, sú tam slušní, veľmi slušní, veľmi zodpovední ľudia, poznám ich plno. Ale keď dostali možnosť v poľovnom združení streliť medveďa, tak im to trvalo tri mesiace, pardon, tridsať dní, tridsať dní. Zásahové tímy nie sú v obľube pána Huliaka, nie sú v obľube pána Tarabu, hlavne pána Huliaka. Keď som si pozrel jeho video, ako rozpráva o zásahových tímoch, tak mi jednoducho... (v sále začal zvoniť telefón). Prosím ťa, to je môj mobil, vypni mi ho. Ďakujem. To je môj mobil, ospravedlňujem sa. Ďakujem veľmi pekne. Ako rozprával o zásahových tímoch pán Huliak, tak mi prišlo smutno, pretože tieto zásahové tímy naozaj plnia svoju úlohu. A už ste to dnes aj počuli, že naozaj ten zásahový tím, ten zásahový tím jednoducho rieši tých medveďov tak, ako má. Najprv sa použila, použila uspávacia puška, ktorá nerobí problém, pretože keď trafíte toho medveďa namäkko, tak to je veľký problém, ale zásahové tímy, a to pán minister tuná rozprával, že tisíc ľudí potrebujeme, nie je to pravda, nie je to pravda. Stovka ľudí, stovka ľudí absolútne zabezpečí, absolútne zabezpečí krásne vyriešenie problémov s problémovým medveďom, s problémovým medveďom. A teraz tento zákon čo urobí? Problémový medveď bude každý, problémový medveď bude každý medveď, ktorý vám príde k obydliu. A ak, vy poznáte Slovensko, verím, že ste Slováci, tak nie je územie, kde by nebolo obydlie aj v tých chránených územiach, kde by nebolo obydlie, obydlie v okolí Detvy, v okolí Liptovského Mikuláša, čiže medveď vám príde k obydliu a bude tam chodiť, už je problémový, už ho treba zastreliť. Problematika medveďov, a ja, ja nepoznám jedného normálneho človeka, ktorý by si nevážil viac ľudský život ako život medveďa, to nepoznám, nepoznám. A ja si vyprosujem komentáre typu, že my si nevážime ľudské životy, to si naozaj vyprosujem. Jednoducho každý normálny človek vie, že treba problémového, problémové medvede riešiť, a aj sa riešia a aj sa riešia. Ale nerieši sa hlavný problém a ten problém tu budem opakovať donekonečna, to je prikrmovanie medveďov, prikrmovanie diviakov, prikrmovanie jelenej zveri, prikrmovanie srnčej, diviačej zveri. My naozaj kŕmime, kŕmime, kŕmime, kŕmime. Zastavme toto a znížia sa naozaj stavy zveri. Nielen raticovej, ale aj naozaj tie medvede. Mne je veľmi ľúto, že tento zákon prejde, no a naozaj prejde, pretože, to nie som naivný, a že poľovníci dostanú možnosť strieľať tieto medvede. Som hlboko presvedčený, že tým sa nevyrieši problém, len niektorí poľovníci si budú môcť dať fotku na facebook a budú sa chváliť, že ja som strelil medveďa, pozrite. Zlegalizujú si poľovníci lov na medvede, pretože aj teraz v tomto období a v súčasnosti sa sto medveďov ročne upytliači, taká je, taký je odhad odborníkov, čiže to sa tu deje. To sa tu deje. Ja by som chcel poprosiť naozaj každého reálne uvažujúceho človeka tu v sále, aby svojím, svojím pričinením zabezpečil, aby tí poľnohospodári nemali na poliach tritisíc danielov, aby vinohradníci nemali vo svojich vinohradoch tritisíc zveri, aby sme neprikrmovali koláčikmi, aby sme neprikrmovali na vnadiskách, na vnadiskách, kde má byť kilo, kilogram kukurice, aby sa tam nesypali tony kukurice. Zastavme kŕmenie divej zveri a verte mi, problém sa vyrieši. Ďakujem veľmi pekne.